text: 32ena edició del Saló del Còmic de Barcelona
  A partir de demà, 15 de maig, i fins diumenge 18 es celebra als Palaus 1 i 2 de la Fira de Montjuïc la 32ena edició del Saló del Còmic de Barcelona, organitzada per Ficomic.
  El poster d'aquesta edició és obra del dibuixant gadità Carlos Pacheco (San Roque, Cadis. 1961). Carlos Pacheco va començar la seva carrera com a dibuixant professional mitjançant petits treballs en el món de la historieta nacional mentre finalitzava la carrera de Biologia a la Facultat de Sevilla. Es conegut per la seva feina per grans editorials nord-americanes com Marvel i DC i també per la seva tasca com articulista i teòric del còmic.
  Un dels eixos temàtics del Saló aquest any és la presència del gènere bèl·lic en la historieta. Còmics en guerra és el títol d'una gran exposició concebuda com una instal·lació que aportarà una visió antològica de les vinyetes bèl·liques, dividida cronològicament en els diversos períodes de la Història, des dels temps prehistòrics fins a les últimes conteses. La mostra comptarà amb originals de còmics i il·lustracions d'autors de diferents nacionalitats, a més d'una posada en escena espectacular amb la col·laboració de diferents associacions de recreació històrica.
  Destaquen també les mostres antològiques dedicades als 75 anys de Batman, Popeye, el còmic autobiogràfic i l'humor gràfic i el debat sobre el dret a decidir, entre altres.
  El Saló també comptarà amb la presencia de destacats autors internacionals com Joe Sacco, David Prudhomme, Antoine Ozanam, Cosey, Jason, Nob, Eduardo Risso, Manuele Fior, Michel Rabagliati, entre molts altres.
  Per tant de promocionar el còmic hispanoamericà, enguany Argentina tindrà el seu propi estand on es podrà trobar material d'editorials Ediciones de la Flor, Musaraña Libros o Moebius Editora, entre d'altres. Com a complement, la llibreria Universal organitza una exposició amb originals d'autors argentins.
  Com sempre, a les dues sales d'actes amb les que compta el Saló es celebraran xerrades, taules rodones, presentacions de novetats editorials i projeccions, entre moltes altres activitats i als estands es podrà aconseguir la signatura dels autors que visiten el Saló
  Millor obra d'autor espanyol publicada al 2013
  Millor obra d'autor estranger publicada a Espanya al 2013
  Autor revelació 2013
  Al vestíbul i a diverses parts de la Biblioteca trobareu exposicions de fons amb els còmics nominats, els dels autors convidats, novetats editorials i amb còmics relacionats amb les diferents exposicions.
  I, com cada any, els companys de la Biblioteca Ignasi Iglesias-Can Fabra han preparat una fantàstica guia de lectura sobre el Saló.
  Dimecres 14 de Maig de 2014 | Categoria: Còmicteca	| Enllaç permanent
  Lali Rondalla, la protagonista a les novetats de la Sala Infantil de la Cardona
  Aquesta setmana els nens i nenes, i els que no ho són tant, estan d'enhorabona doncs a la biblioteca Armand Cardona Torrandell i, entre les diferents novetats que tenim exposades, poden trobar els dos darrers discos de Lali Rondalla, una de les cantants de música infantil més interessant que han aparegut en els darrers temps: Cançons per emportar i En un planeta blau.
  La Lali Rondalla és una cantautora infantil contemporània nascuda a Barcelona. Les seves cançons i audiocontes, disponibles en català i castellà, estan especialment pensats, tal i com ella diu, "per a nens del s.XXI", ja que transmeten amb un to actual i divertit valors imprescindibles per al món d'avui en dia, i "també pels pares, doncs s'allunya del més tradicional estil d'algunes músiques infantils: música per a tota la família!".
  En resum, la música que ens hauria agradat escoltar de petits: cançons divertides i comprensibles, amb bones lletres i de tots els estils: des del swing al rock, passat per la bossa, el reggae, el vals o el pop.
  El primer d'aquests dos discos porta per títol Cançons per emportar, un treball adreçats a petits de 0 a 8 anys i que proposa un divertit viatge ideal per conèixer una gran varietat de ritmes i harmonies. Ideal per prendre contacte amb el seu estil doncs és una selecció de diferents treballs fets fins ara.
  L'altre CD que teniu a la vostra disposició és En un planeta blau, el nou àlbum que l'artista ha pogut editar gràcies a un projecte col·laboratiu que s'ha finançat amb les diferents aportacions de la gent.
  Inspirat en alguna de les grans muses de la cantant (Simon & Garfunkel, The Beatles, David Bowie, Maria Rita …) proposar un viatge sonor carregat de valors i sentiments (no en va el va realitzar en el tems d'espera de la seva filla, Mila).
  A banda de 12 divertides cançons, aquest treball destaca per incorporar un llibret amb 11 il·lustracions per pintar i, especialment, una sorprenent aplicació per utilitzar amb els més moderns dispositius:
  Aquí teniu els enllaços al catàleg d'ambdos discos:
  Aquesta notícia és un bon moment per recuperar la guia 'Música infantil' que l'any passat varem realitzar amb una selecció dels enregistraments existents a les Biblioteques de VNG:
  Dimarts 13 de Maig de 2014 | Categoria: BiblioJunior,Espai de música,NOVETATS	| Enllaç permanent
  'Els ulls grocs dels cocodrils' de Katherine Pancol
  Divendres es va estrenar l'adaptació cinematogràfica en la primera novel·la de l'anomenada 'trilogia animal' de l'escriptora Katherine Pancol, Els ulls grocs dels cocodrils.
  La trilogia ha estat tot un fenomen editorial que ha venut més de dos milions d'exemplars només a França.
  Dirigida per la francesa Cecile Telerman, la pel·lícula està protagonitzada per Emmanuele Béart i Julie Depardieu, compta amb la participació del català Quim Gutierrez.
  La Joséphine Cortès té quaranta anys, està casada i té dues filles, Hortense i Zoe. És conscient que el seu matrimoni ha fracassat, però les seves inseguretats li impedeixen prendre una decisió. L'Antoine, el seu marit, és a l'atur i es dedica a no fer res i a enganyar a la seva dona.
  La discussió que provocarà la separació del matrimoni de Josephine i Antoine és el punt de partida d'una sèrie d'esdeveniments, més o menys relacionats, en els quals es veuran embolicats altres personatges, com Iris, la maquíssima germana major de Josephine; la glamurosa i gèlida mare d'ambdues, Henriette, casada de nou amb el milionari Marcel Gorsz; la misteriosa Shirley, la veïna…
  Després de la separació, Antoine es veurà obligat a acceptar una oferta de feina que el convertirà en capatàs d'una granja de cocodrils a Àfrica, però les coses no seran tan fàcils com semblaven.
  A l'Iris se li ocorre dir que està escrivint una novel·la, i una vegada llançada la mentida es nega a tirar-se enrere, i convenç a la seva germana perquè escrigui realment el llibre, basant-se en els seus coneixements. Ella s'emportarà la fama i el protagonisme i la Josephine els diners, però els amics d'aquesta estan convençuts que ella és la veritable autora de la novel·la que omple els aparadors de les biblioteques de París…
  Katherine Pancol és una novel·lista francesa. Va néixer al Marroc el 1954 però tornà amb la seva família a Paris als 5 anys. Va estudiar per ser professora de francès i també periodisme. L'èxit de la seva primera novel·la, publicada el 1979, va fer que es traslladés a Nova York on va donar classes d'escriptura a la Univeristat de Columbia. A partir dels anys '80 es va poder dedicar exclusivament a la literatura. Ha publicat més de deu novel·les i col·labora publicant articles a revistes com Paris Match o Elle.
  Viu a Nova York amb el seu marit i el seus fills.
  Podeu trobar aquests i altres llibres de l'autora a les Biblioteques de Vilanova: Katherine Pancol
  Dilluns 12 de Maig de 2014 | Categoria: Llibresfera	| Enllaç permanent
  'Paco Ibáñez canta a los poetas latinoamericanos' a l'auditori Eduard Toldrà
  Aquesta nit l' auditori Eduard Toldrà acollirà, amb les entrades exhaurides, el concert de presentació del darrer treball del cantautor valencià Paco Ibáñez: Paco Ibánez canta a los poetas latinoamericanos.
  Paco Ibáñez presentarà a Vilanova i la Geltrú les cançons d'aquest disc: un viatge per la història de la literatura en castellà, en un concert basat en una de les més belles antologies musicades de la poesia espanyola i Iberoamericana des del s. XIII fins l'actualitat. La veu i la música de Paco Ibáñez travessen el temps i l'espai i el concert esdevé un passeig geogràfic per l'ànima de la música i de la poesia universal.
  L'artista ens transporta al Xile de Pablo Neruda, a l'Argentina d'Alfonsina Storni, al Perú de César Vallejo, a la Nicaragua de Rubén Darío i a la Cuba de Nicolás Guillén, enllaçant cançons d'amor, de lluita i resistència, de pur existencialisme, envoltades per la força de la poesia i dels ritmes.
  Cada concert de Paco Ibáñez és una nova creació, irrepetible. L'artista condueix el concert seleccionant amb destresa les cançons, entre les seves més de 160 composicions, creant amb la seva sensibilitat i el seu art, moments únics. Aquest treball representa la culminació de la relació que durant tota la seva trajectòria ha mantingut amb Llatinoamerica, sempre guitarra en mà, mostrant el seu suport i solidaritat a través de les seves cançons.
  A les Biblioteques de VNG podeu trobar diferents treballs de Paco Ibáñez, tant de la seva música com de la seva obra escrita:
  Paco Ibáñez canta a José Agustín Goytosolo (2002)
  Un poema, una música, una canción: Paco Ibáñez en concierto: Palau de la música, Barcelona, octubre 2002 (2004)
  Divendres 9 de Maig de 2014 | Categoria: AL DIA,Espai de música	| Enllaç permanent
  II Fira "Conte va! Va de Contes"
  La 2ª edició de la fira de literatura infantil a Vilanova i la Geltrú porta contes, escriptors, il·lustradors, personatges i espectacles a la ciutat el dissabte 10 de maig de 10 a 21h, de la mà de l'Associació pel Foment de la Literatura Infantil Judit Sendra Garcia, amb el desig de continuar gaudint de la Literatura Infantil com ho feia Judit Sendra: mestra, contacontes i gran amant dels contes il.lustrats.
  Aquesta iniciativa vol promoure l'oferta cultural de la ciutat i per extensió de la comarca i rodalies, i s'adreça al públic familiar que vulgui gaudir d'una jornada dedicada als contes en totes les seves vessants: l'escriptura, la lectura, la il.lustració, la narració, …
  Una extensa programació omplirà diferents espais de la ciutat durant tota la jornada: la plaça de les Neus acollirà l'espai central de la Fira amb una programació d'activitats, tallers, contacontes i mercat literari.
  A la tarda s'afegeixen a la programació els espectacles: al teatre Principal, amb "El Flautista d'Hamelin", al Castell de la Geltrú amb "L'arbre de les sabates" i al Museu Papiol, amb dos rondalles de contes.
  Completen la programació quatre exposicions d'il.lustració al Centre d'Art Contemporani La Sala, amb una exposició col.lectiva d'il.lustradors de renom, a la biblioteca Armand Cardona amb "L'àvia feliç, poemes de la Joana Raspall", a la biblioteca Joan Oliva, amb "El Petit Príncep" i, per últim, a l'EMAID, una exposició de treballs d'alumnes, que s'inauguren el divendres 9 de maig a la tarda.
  A banda d'aquestes exposicions les Biblioteques de VNG també hi col·laboren amb un estand a la fira en el que es realitzaran diferents tallers al llarg del dia: 'El Toni i la Tina' (Fem un mòbil de sostre), 'La rateta Marieta' (Fem un mòbil de sostre) i 'La Ratoliva i el gat Cardona' (Taller de màscares).
  Dijous 8 de Maig de 2014 | Categoria: BiblioJunior,Conte va! Va de contes	| Enllaç permanent
  Saga 'Divergent' de Veronica Roth
  El passat divendres es va estrenar el primer film d'una nova trilogia cinematogràfica de ciència ficció basada en una saga literària. Es tracta de Divergent, la novel·la debut de l'autora nord-americana Veronica Roth.
  Dirigida per Neil Burguer, la pel·lícula està protagonitzada per Shailene Woodley, coneguda fins ara pel seu paper a la sèrie televisiva La vida secreta de una adolescente norteamericana.
  Entre el repartiment destaca el nom de Kate Winslet interpretant a Jeanine Matthews, la líder de la facció dels erudits.
  Una futurista i distòpica ciutat de Chicago té la població dividida en faccions, grups de persones amb singulars valors culturals, religions i conductes. Hi ha cinc faccions diferents de la ciutat: Veritat (La sinceritat); Erudició (La intel·ligència); Cordialitat (La pau); Gosadia (La valentia) i Abnegació (La generositat).
  La protagonista, Beatrice Prior, anomenada "Tris", es va criar en Abnegació, on la generositat es manté per sobre de tot. La generositat no ve naturalment de Beatrice, sinó de l'ensenyament dels seus pares. Ella se sent sola i envoltada de gent que no pensa com ella.
  Quan els joves compleixen setze anys han d'assistir a una Prova d'Aptitud la qual determina a quina facció pertany cadascun, triant viure en l'altra facció o quedar-se amb els seus pares (si aquest tria viure en l'altra facción,no podrà veure als seus pares mai més).
  La prova consisteix en una simulació, dormint als adolescents amb un líquid especialitzat per fer-los somiar en una espècie de prova que semblés real. Per a la seva sorpresa, Tris descobreix que és capaç de manipular les simulacions i prendre decisions prohibides, és a dir, manipula les simulacions.
  Ella no encaixa en cap de les faccions i això la converteix en una Divergen i ha de fugir per sobreviure.
  A aquesta primera novel·la segueixen dues més Insurgent i Lleial.
  Veronica Roth (Chicago, EEUU 1988) és una escriptora nord-americana. Es va graduar en Escriptura Creativa a l'Universitat de Northwestern. Va començar a escriure la novel·la mentre estudiava i la va publicar l'any 2011. Divergent es va convertir en un gran èxit, va ser traduïda a 15 llengües. Els anys 2012 i 2013 va publicar els altres volums de la saga i va vendre els drets per l'adaptació cinematogràfica que just acaben d'estrenar.
  Aquest any es publicarà un recull de cuatre històries curtes narrades des del punt de vist del co-protagonista de la història i seran una precuela de la trilogia.
  Trobareu aquestes novel·les a les Biblioteques de Vilanova: Veronica Roth
  Podeu llegir el primer capítol del llibre aquí: Divergente – Capítol 1
  Dimarts 6 de Maig de 2014 | Categoria: BiblioJunior	| Enllaç permanent
  'Parklife' o els 20 anys del Britpop
  El Britpop va ser un moviment cultural britànic de rock alternatiu que va guanyar popularitat a tot el món, sobretot a Europa, a meitat dels anys 90, caracteritzat per la prominència de bandes influenciades pel pop guitarrístic britànic dels anys 60 i 70. Tot i que aquestes bandes en conjunt no tenien un so que les agrupara, van ser qualificades per la premsa especialitzada com una 'escena' i posteriorment com un moviment cultural.
  Aquest any es compleixen 20 anys de la publicació del disc Parklife, concretament es va publicar el 25 d'abril, gravació clau de la banda Blur, encapçalada per Damon Albarn, i per extensió d'aquell moviment musical tan mediàtic.
  Blur i Oasis són considerats generalment com els dos grups més importants d'aquesta escena, tot i que hi ha diverses bandes associades amb el britpop a diversos nivells, com ara Suede, Pulp, Dodgy, Ocean Colour Scene, Supergrass, The Verve o Paul Weller.
  En la següent playlist podeu trobar una selecció dels principals temes que cal escoltar per conèixer aquest moviment (segons selecció de la revista SModa d'El País); 17 himnes fonamentals per recuperar l'esperit que ara fa 20 anys va captivar el món:
  Podeu completar aquesta notícia amb la consulta de la guia creada per les Biblioteques Municipals de Girona, un petit recordatori del que va ser la festa de la Cool Britania, dels discos que van sonar i del que va quedar després de la ressaca:
  Dilluns 5 de Maig de 2014 | Categoria: AL DIA,Espai de música	| Enllaç permanent
  Selecció de Novetats del mes de maig
  Ja podeu trobar a la Biblioteca Armand Cardona la nova selecció de novetats, en aquest cas la corresponent al mes de maig que inclou documents dels diferents fons de la Biblioteca: adults i infantil (lectura i coneixements), música, cinema, fotografia i còmics.
  Matar a Prim, de Francisco Pérez Abellán, és un estudi històric que comença amb l'assassinat el desembre de 1870 del general Joan Prim i Prats. Aquest llibre és la crònica d'una investigació feta en motiu del segon centenari del seu naixement, i un inquietant viatge a un període històric en què
  Pel que fa a la novel.la, us proposem 1714: entre dos focs, de Jordi Mata. L'any 1704: Gaietà Betoret forma part de l'expedició cap a la Mediterrània del príncep Jordi de Hesse-Darmstadt. Gràcies a la confiança que aquest li té, s'assabenta de la seva intenció de desembarcar a Barcelona per fer front al virrei de Felip V a Catalunya. Un assalt esperat per molts barcelonins, però no tots.
  Fem una festa, d'Àngels Navarro, és la proposta infantil, on trobarem 48 treballs manuals originals i creatius, explicats pas a pas i ordenats per festes temàtiques, per organitzar celebracions on pots esdevenir a casa teva una princesa de conte de fades, una bruixa en una festa de Halloween o el pirata més valent a la teva pròpia festa d'aniversari.
  El còmic destacat aquest mes està signat per Manel Fontdevila, No os indigneis tanto. En resposta al llibre Indigneu-vos de Stéphane Hessel –que s'inicia en la concepció mateixa de la portada–, Fontdevila proposa un còmic que tracta de crisi, contestació i cultura de la transició: lleuger i provocador, explora on estem, d'on venim i, sobretot, indaga fins a on podem arribar amb la nostra resposta.
  Pel que fa a la música us recomanem el disc Music from the films of Woody Allen. L'amor que Woody Allen té envers el jazz clàssic es cola en totes les bandes sonores de les seves pel·lícules. Aquest disc és un clar exemple d'aquesta relació i mostra una selecció dels principals temes emprats pel director novaiorquès a l'hora d'ambientar els seus films.
  Pussy Riot: una plegaria punk, de Mike Lerner & Maxim Pozdorovkin, és un documental on es narra la increïble història de tres joves components d'una banda musical que es varen donar a conèixer a l'interpretar una 'oració punk' a l'interior de la catedral més important de Rússia. El seu arrest i posterior judici han donat la volta al món i suposat una transformació de la societat russa que sembla ser és per quedar-se.
  Divendres 2 de Maig de 2014 | Categoria: BiblioJunior,Còmicteca,Espai de cinema,Espai de música,Llibresfera,NOVETATS	| Enllaç permanent